
PËR PËRCAKTIMIN E AUTORITETIT KONTRAKTUES PËR DHËNIEN E STATUSIT TË ZHVILLUESIT TË ZONËS EKONOMIKE NË ELBASAN

Në mbështetje të nenit 100 të Kushtetutës të ligjit nr. 9789, datë 19.7.2007 “Për krijimin dhe funksionimin e zonave ekonomike” dhe të neneve 4 pika 1 shkronja “g” e 5 pikat 1 e 3 të ligjit nr. 9663, datë 18.12.2006 “Për koncesionet”, të ndryshuar, me propozimin e Zëvendëskryeministrit dhe Ministër i Ekonomisë, Tregtisë dhe Energjetikës, Këshilli i Ministrave

VENDOSI:

1. Autoriteti kontraktues për kryerjen e procedurave ligjore për dhënien e statusit të zhvilluesit të zonës ekonomike në Elbasan është Ministria e Ekonomisë, Tregtisë dhe Energjetikës.
2. Sipërfaqet e lira dhe objektet shtetërore që shtrihen në zonën ekonomike Elbasan në administrim të:
- Uzinës 12 dhe Ni-Co;
- Ndërmarrjes së Prodhimit të Çeliqeve; 
- Ndërmarrjes së Seleksionimit të Koksit dhe Metaleve; 
- Kombinatit Energjetik sh.a.,
 të jepen për zhvillimin e zonës ekonomike në Elbasan me çmimin 1 euro. 
3. Ngarkohet Ministria e Ekonomisë, Tregtisë dhe Energjetikës për zbatimin e këtij vendimi. 
Ky vendim hyn në fuqi pas botimit në Fletoren Zyrtare.
Kryeministri
Sali Berisha

